
מדיניות אכיפה ונוהלי עבודה של מחלקת הפקוח בוועדה המקומית לתכנון ובניה אל – טירה 05/2023
כללי 

1. הועדה המקומית לתכנון ולבניה אל-טירה היא ועדה מקומית רגילה על פי סעיף 18א לחוק התכנון והבניה, התשכ"ה-1965 .
2. סעיף 27(א) לחוק התכנון והבניה, התשכ"ה-1965 (להלן : החוק) קובע כך :
"מתפקידה של הוועדה המקומית וכל רשות מקומית במרחב תכנון הכולל תחום של יותר מרשות מקומית אחת להבטיח את קיומן של הוראות חוק זה וכל תקנה על פיו."

3. מן האמור לעיל עולה, כי האחריות לקיום הוראות דיני התכנון והבניה במרחב התכנון המקומי מוטלת הן על הוועדה (שהיא כאמור ועדה מקומית). 
4. לאכיפת דיני התכנון והבניה מספר תכליות עיקריות ובהן : שמירת המרקם התכנוני, תכליות התכנון המהותי, המדיניות התכנונית וההליך התכנוני, ומניעת פגיעה בהם או סיכולם, שמירת הבטיחות ווידוא כי מבנים שהוקמו עומדים בתנאי הבטיחות ובתקנים המחייבים, שמירת שלטון החוק וכיבוד הדין ויישומו, כיסוד הכרחי של הקיום החברתי ותנאי לתקינות פעילותו, ושימור אמון הציבור במערכת אכיפת החוק, ומניעת ההנאה מפרי העבירה, לבל יצא חוטא נשכר. לצד זה, מוכרות תכליות נוספות לדיני התכנון והבניה ולאכיפתם, וביניהן תכליות חשובות של שמירה על איכות הסביבה. שימור הקרקע ואוצרות הטבע, עיצוב מרחב החיים והטבע של האדם, וקידום על אינטרסים ארוכי טווח של החברה והאדם, במבט להווה ולעתיד גם יחד. 
5. ההגנה על דיני התכנון והבניה בישראל, בכל הקשריהם, היא חובה ציבורית בעלת חשיבות ממדרגה ראשונה, והיא חלה בראש ובראשונה על הועדות המקומיות. חשיבותם של דיני התכנון והבניה בעיצוב פני הסביבה והחיים בישראל מותנית באכיפת חוק ראויה. בלא אכיפת חוק ראויה לא ימומשו התכליות של דיני התכנון והבניה, וכללי התכנון יהיו בבחינת אותה מתה.
6. נקודת המוצא היא, כי על אף חשיבותה הרבה של אכיפת דיני התכנון והבניה הלכה למעשה היא אינה ניתנת למימוש מידי בכל החזיתות הקיימות. עומדים ביסוד כך טעמים רבים, ביניהם ניתן למנות את כוחות האכיפה המוגבלים הנתונים בידי הועדות המקומיות, הנובעים ממגבלות של תקציב, כוח אדם, היערכות ועוד, ומנגד – ההיקף הנתון, הגדול, של הפרות החוק הקיימות בישראל. 
7. מצב זה מחייב את הוועדה לקבוע מדיניות אכיפה ולהציב סדרי עדיפויות לאכיפת דיני התכנון והבינה במרחב התכנון שבתחום סמכותה. סדרי עדיפויות אלה מתבססים על מערכת מורכבת של שיקולים ענייניים ואמות מידה. אמות המידה נקבעות עלי פי נסיבות ותנאים קונקרטיים קיימים המשפיעים על קביעת סדרי העדיפויות, הן במישור הלאומי, הן במישור המרחבי ברמת מרחב התכנון המקומי של הוועדה והן במישור הפרטני בהתאם לנסיבותיו הספציפיות של כל מקרה ומקרה. 
8. מחלקת הפיקוח של הוועדה היא זרוע האכיפה והחקירה שלה, ותפקידה הוא בראש ובראשונה לפעול לאיתור עבירות על דיני התכנון והבניה במרחב התכנון המקומי וחקירתן, תוך יישום מדיניות האכיפה המאושרת של הוועדה. זאת על פי הנחיית יו"ר הוועדה/ראש העיר, בתיאום עם מהנדס הוועדה הנאמן על התכנון המהותי במרחב .
9. התכנון המקומי, ובתיאום עם תובע הוועדה, שהוא הגורם המוסמך על פי דין בוועדה, כנציג היועץ המשפטי לממשלה, לקבוע את מדיניות האכיפה ומידת העניין לציבור באכיפה ובנקיטה בהליכים משפטיים.
 בתחילת חודש אפריל 2017 חוקקה הכנסת תיקון לחוק התכנון והבניה, שנקרא תיקון 116 ואשר נכנס לתוקף ביום 25/10/2017, התיקון כולל שינויים מהותיים ולמעשה החליף ושינה פרק האכיפה הקיים בחוק, (פרק י'), בפרק אכיפה חדש .

להלן תמצית עיקרי השינויים :
הרחבת סמכויות המפקחים 

בתיקון הורחבו סמכויות המפקחים ונוספו סמכויות תפיסה ועיכוב בתנאים הקבועים בחוק .

הרחבת השימוש בצווים מנהליים 

התיקון מרחיב את אפשריות השימוש בצווים מנהליים מוסיף צווים מצמצם את המגבלות לשימוש בצווים מנהליים ומבטל את מגבלת תוקף צו הפסקה המנהלי ל 30 ימים (הצווים בתוקף עד לביטולם).

צו מנהלי להפסקת עבודה 

נוספה אפשרות להוצאת צו ארעי ע"י יו"ר הועדה או מהנדס הועדה.

אף ללא דו"ח פיקוח וללא התייעצות עם תובע הועדה במקרים בהם קיים צורך דחוף להפסיק את העבודה, כאשר תוקף צו ארעי 5 ימים .

צו מנהלי להפסקת שימוש

התיקון מוסיף אפשרת להוצאת צו מנהלי חדש להפסקת שימוש כאש ר מי שמוסמך להוציא צו זה הוא יו"ר הועדה או מהנדס הועדה .

צו הריסה מנהלי 

הרחבת האפשרות להוצאת צו הריסה מנהלי עד חצי שנה מסיום הבניה ובבית מגורים 30 ימים ממועד האכלוס .

צו הריסה מנהלי ניתן לביצוע על פי התיקון רק בחלוף 4 ימים מהמצאתו ו 7 ימים לגבי עבודה שהסתיימה . 

 סכומי הקנסות הועלו באופן משמעותי 

קנס על עבודה אסורה והשימוש אסור 226000 ₪ 

ובנסיבות מחמירות 452000 ₪ .

קנס יומי על שימוש אסור 2800 ₪ ליום בשימוש למגורים 700 ₪ ליום על הפרת צו 1400 ₪ ליום .

על תאגיד ניתן להטיל עד פי 3 מהקנסות שלעיל .        

עבירות מנהליות:

ביום 26/06/18 פורסמו תקנות העבירות המנהליות (קנס מנהלי תכנון וביה ), תשע"ח 2018 אשר נכנסו לתוקף 20/12/18 .

1. מבנה מחלקת הפיקוח ותפקידים
מחלקת הפיקוח בוועדה מונה כיום 3 מפקחים ובראשה עומד מפקח ראשי. 

1. מפקח ראשי כפוף במילוי התפקיד שלו למהנדס הוועדה וליו"ר הועדה. הוא אחראי על כל היבטי עבודת המחלקה, ובראש ובראשונה אחראי לכך שמלאכת הפיקוח במרחב התכנון המקומי מתבצעת מדי יום ביומו ביעילות על פי מדיניות האכיפה, סדרי העדיפויות ותכנית העבודה המוגדרים. 
2. במחלקה כאמור 3 מפקחים אשר ככלל שניים מהם (כולל המפקח הראשי) נאמנים על עבודות האכיפה בתחום הרשות המקומית, בזמן שהמפקח הראשי עוסק בהכנת דוח פקוח לבקשות להיתר והתכניות המפורטות המוגשות לוועדה והכנת טפסי חשמל, והכל בהתאם להחלטת מנהל מחלקת הפיקוח ,מהנדס הוועדה ויו"ר הועדה. 
3. המפקח הוא "העיניים" של הוועדה בשטח, ועל כל חלק ניכר וחשוב מעבודתו מתבטא בסיורים בשטח לאיתור עבירות על דיני התכנון והבניה, מניעתן, חקירתן ואכיפת החוק באמצעים שונים. 
4. בין תפקידיו של המפקח ניתן למנות את הבאות  :

1. איתור עבירות באמצעות פיקוח יזום. 
2. בדיקת חשדות לביצוע עבירות על פי תלונות שמתקבלות ופניות מן הציבור או מגורמים שונים. 
3. עריכת ביקורות בשטח בשלבים שונים : עם הגשת בקשה להיתר, במהלך בניה המבוצעת על פי היתר, לפני טופס 4.
4. חקירת עבירות על דיני התכנון והבניה, גיבוש תשתית ראייתית המאפשרת אכיפה וגיבוש תיק פיקוח (למעשה תיק חקירה). 
5. אכיפת החוק ומניעת המשך ביצוע עבירות באמצעים העומדים לראשותו.
חובת הזדהות מפקח :
חובת הזדהות תחול על כלל עובדי הפיקוח והאכיפה, (מנהל הפיקוח והמפקחים ), בכל שעות העבודה.

משמעות הדבר:

1. יענוד באופן גלוי תג המזהה אותו ואת תפקידו .
2. ילבש מדי מפקח .
3. תהיה בידו תעודה חתומה על ידי שר האוצר או מי שהוסמך על ידו המעיד על תפקידו וסמכויותיו להציג ע"פ דרישה .
חריגים לחובת ההזדהות 
לא תחול חובת ההזדהות בהתקיים התנאים הבאים:

1. חובת ההזדהות תפגע בביטחון המפקח או בביטחון אדם אחר .
2. חובת ההזדהות תפגע בביצוע פעולות המפקח .
3. מנהל הפקוח אישר מראש ובכתב למפקח להימנע מחובת הזדהות, אישור כאמור יהיה מוגבל בזמן, מקום ופעילות. בעת סכנה מידית לביטחון המפקח הנובעות עקב זיהוי יש להוריד אמצעי זיהוי ולעדכן מנהל הפקוח אישור בכתב יינתן בדיעבד .
תיאור מדי מפקח 
1. חולצה עם צווארון בתוצרת (פולו )בצבע כחול כהה.
2. על חזה בצד שמאל יוטבע שם הועדה המקומית או הרשות האוכפת וסמל הועדה או הרשות האוכפת .
3. על החזה בצד ימין יענוד תג שבו רשום שמו ותפקידו של מפקח .
4. מכנסיים דגמ"ח בצבע אפור כהה .
5. מעליים בצבע כהה וללא דוגמאות .
6. מעיל בצבע שחור מעליו יענוד המפקח תג הנושא את שמו ותפקידו . 
אחריות מחלקת הפקוח 

מחלקת הפקוח אחראית על איתור עבירות על דיני התכנון ובניה במרחב התכנון המקומי, והיא תפעל לאכיפת העבירות ע"פ חוק התכנון ובניה בכפוף למדיניות האכיפה שקבעה הועדה המקומית והיא מפעילה סמכויות חקירה פלילית ומנהלית .

האכיפה תהיה הוגנת ,שוויונית ,אחידה ולא בררנית ככל הניתן, והיא תהיה מבוססת על שיקולים ענייניים ותממש את העיקרון של שוויון בפני החוק .

מחלקת הפקוח מטפלת בשני סוגים של עבירות בניה :

1. בניה קיימת כולל צווים נגד מבנים .

2. בניה חדשה .
ניהול תהליכי אכיפה 
1.אישור פתיחה בהליך .

2.בקרה על הליך האכיפה לווי המפקח בצמתי ההחלטה ומתן זמנים לביצוע .

3.המלצה לבעל הסמכות על הליך האכיפה .
חלוקת אחריות וסמכות 
א. דו"ח פקוח ע"י המפקח .

ב. החלטה על פתיחת הליך ע"י מנהל הפיקוח .

ג. ניהול הליך ע"י המפקח .

ד. המלצה לבעל הסמכות ע"י מנהל הפיקוח .

ה. הפעלת הסמכות ע"י יו"ר הועדה, מהנדס/ת הועדה ,תובע הועדה .

ו. ביצוע בשטח ע"י מנהל פיקוח ,מפקח .

ח. סיכום ודיווח ע"י מנהל פיקוח .
מעגל אכיפה 

1. איתור העבירה בשטח ע"י המפקח .
2. פתיחה בחקירה שני מסלולים מנהלי או תביעה .
3. מנהלי מסלול קצר והוא ישר לביצוע .
4. תביעה הוא מסלול ארוך אחר כך שיפוט וביצוע.
דו"ח פיקוח 
1.דו"ח הפיקוח בדיקת המצב העובדתי בשטח מול מצב התכנון והרישוי בזמן ובמקום פעולות הפיקוח.

2.דו"ח הפיקוח מהווה את התשתית העובדתית עליה נשענות החלטות של מוסד התכנון ושל גורמי האכיפה .

3.חשיבות המידע התכנוני בדו"ח הפיקוח היא רבה, תיקון 116 לחוק התכנון ובניה מאבחן את עבירות העבודה האסורה והשימוש האסור בהתאם ליעוד הקרקע. המידע התכנוני בדו"ח מאפשר הפעלת כלי אכיפה אפקטיביים במקרים המתאימים .

4.כל דו"ח פיקוח שערך מפקח יובא למנהל הפיקוח עם המלצה האם לנקוט בהליך אכיפה . 
תכנון ויעוד קרקע 

במרחב תכנון הועדה המקומית אל-טירה קיים סוגים שונים של ייעודי קרקע :
1.אזורים מתוכננים בהם קיימות תכניות מתאר ותכניות מפורטות המאפשרות הוצאת היתר בניה    באזורים מסוג זה חייבת מחלקת הפקוח לפעול באופן מוגבר ולהשקיע הרבה מאמץ .

2.אזורים עבורם מקודם תכנון שלא ניתן להוציא בהם היתרי בניה לדוגמא המתחמים הנכללים בתחום הפיתוח של תכנית המתאר מח/281 ומתחמי איחוד וחלוקה בשלב תכנון מפורט, באזורים אלה תפעל מחלקת הפיקוח לשמירה על היעודים השונים כמו שטחי ציבור, דרכים, וכיו"ב.

3.שטחים מחוץ לאזור הפיתוח של תוכנית המתאר מח/281, באזורים מסוג זה חייבת מחלקת הפקוח לפעול באופן מוגבר ולשקיע הרבה מאמץ לצורך שמירה על רצף השטחים הפתוחים ומניעת קיומה של  בנייה/שימוש אלא בהתאם למותר ע"פ תכניות תקפות לעניין אזור זה.
מנהל מחלקת הפקוח   

מנהל מחלקת הפקוח אחראי על :

1. ניהול המשאבים במחלקה כמו כוח אדם וכל האמצעים במחלקה .
2. ניהול הליכי אכיפה :מנהלי ,שיפוטי ,פלילי .
3. בקרה על הליך האכיפה –ליווי המפקח בצמתי ההחלטה .
4. המלצה לבעל הסמכות על הליך האכיפה .
5. אישור תכנית עבודה שנתית /חצי שנתית –בהתאם למדיניות אכיפה /משימות ומטלות .
6. אישור פתיחה בהליך והמלצה לבעל הסמכות מהנדס או יו"ר או תובע .
7. מענה לתלונות הפניה למפקח הרלוונטי בשיתוף עם רכזת הפיקוח שתרכז התלונות והמענה להן.
8. סגירת תלונות במקום בו אין חשד לאחר המלצת תובע .
9. עריכת דו"חות מסכמים על פעילות האכיפה /רבעוני /חציוני .
10. פגישות עבודה עם המפקחים .
11. תיאום עם היחידה הארצית ברמת מנהלים .
תפקיד המפקח 
המפקח הוא העיניים של הועדה בשטח, ועל כן חלק ניכר וחשוב מעבודתו מתבטא בסיורים בשטח לאיתור עבירות על דיני התכנון ובניה, מניעתן ,חקירתן ,ואכיפת החוק באמצעים שונים שעומדים לרשותו. בין תפקידיו העיקריים של המפקח ניתן למנות את הבאות :
1.   איתור עבירות באמצעות פקוח יזום, טיפול מיידי בהוצאת צווים מינהליים, כאשר העבירה עודנה בהתחלה, לרבות שימוש בצווי הריסה מינהליים במקרים המתאימים בהתאם למדיניות האכיפה של הוועדה .

2.   בדיקת חשדות לביצוע עבירות על בסיס תלונות שמתקבלות ופניות מן הציבור או מגורמים שונים .
3.   עריכת ביקורת בשלבים שונים, עם הגשת בקשה להיתר ,במהלך בניה המבוצעת על פי היתר, לפני הוצאת טופס 4. יודגש, כי המפקח נדרש להכין דו"ח מפורט לכל בקשה להיתר בטרם בדיקת פקיד הרישוי, ( הדו"ח אמור לעזור ל פקיד הרישוי וחוסך טעויות ואי הבנות במהלך הבדיקה). 

4.   חקירת עבירות על דיני התכנון ובניה, גיבוש תשתית ראייתית המאפשרת אכיפה וגיבוש תיק פקוח (תיק חקירה ).
5.   אכיפת החוק ומניעת המשך ביצוע עבירות באמצעים שונים ובעיקר מינהליים .
6.   בדיקת תכניות מפורטות ע"פ בקשת מחלקת התכנון .
7.   כל מפקח בוועדה עובר תהליך הכשרה והסמכה פורמלית (קורס מפקחים ) ויש לו הסמכה כמפקח על פי חוק .
8.   הכנת דו"ח פיקוח פרטני לכל תכנית מפורטת לפני הדיון בה, כאשר דו"ח הפיקוח יוכן תוך שבוע ימים מיום עמידת התכנית בתנאי סף והוא יכלול תיעוד מצב קיים בשטח ויתייחס לתיקי פיקוח קיימים שטרם הגיעו לידי הגשת כתב אישום, כתבי אישום, תביעות שידוע למפקח כי הוגשו בגין המקרקעין שמתייחסת להם התוכנית המפורטת והיתרים בתחום התכנית - במידה וקיימים .
9.   דיווח יומי בדוא"ל למנהל הפיקוח אודות סדר היום של כל מפקח ומקום הימצאו באותו יום, כאשר מנהל הפיקוח ינהל גם יום ויתעד בו נתונים אלה.
10.   דו"ח מסכם כל שבועיים שיישלח בדוא"ל ליו"ר הוועדה, מהנדסת הוועדה ומנהל הפיקוח על העבודה שבוצעה על ידי כל מפקח ומפקח.

יחסי גומלין עם היחידה הארצית:

יחסי הגומלים עם היחידה הארצית יהיו בהתאם לקבוע בחוק התכנון והבניה ויישענו על יחס של כבוד הדדי ועבודה משותפת להשגת מדיניות האכיפה של הוועדה המקומית, כאשר נקודת המוצא כי הוועדה המקומית הינה הריבון בתחום מרחב התכנון שלה, והיחידה הארצית הינה גוף שאינו מעל לוועדה המקומית אלה גוף ויחידה שעובדת לצד הוועדה המקומית ומהווה גוף מסייע ומרתיע לצד הוועדה המקומית בעירון.
קשרי העבודה עם היחידה הארצית יהיו בהתאם לפניות בכתב בלבד שיועברו ליו"ר הוועדה, תובע הוועדה ומנהל הפיקוח ובלבד, כאשר לאחר קבלת הפניה תושב על ידי מנהל הפיקוח, אשר במידת הצורך יתייעץ עם תובע הוועדה ויו"ר הוועדה.
בהקשר זה מבוקש לשים לב להוראת סעיף 254 י"ז לחוק התכנון והבניה אשר קובע :
"לשם ביצוע תפקידיהם לפי חוק זה, ובכלל זה עריכת ביקורת, יהיו נתונות למנהל היחידה הארצית לאכיפה, למנהל המחלקה לאכיפת דיני מקרקעין ולמי שהם הסמיכו לכך, הסמכויות הנתונות למנהל יחידת הבקרה כאמור בסעיף 31ג(ג)".
כאשר סעיף 31ג(ג) מורנו כדלקמן:
"מנהל יחידת הבקרה או מי שהוא הסמיך לכך רשאי לדרוש כל מידע או מסמך הדרושים ליחידת הבקרה לשם מילוי תפקידיה, לגבי ועדה מקומית מסוימת – מהוועדה המקומית, מכל חבר, ממלא תפקיד, עובד או יועץ בה, מהרשות המקומית או מהרשויות המרחביות שבתחום 
מרחב התכנון שלה, מהוועדה המחוזית שבתחומה נמצאת הוועדה המקומית, ממשרדי הממשלה, מרשות שהוקמה לפי חוק ומגוף ציבורי אחר שקבע שר האוצר לעניין זה; מידע או מסמך שדרשה יחידת הבקרה כאמור, יימסרו לה באופן ובמועד שנקבעו בדרישה; מנהל יחידת הבקרה רשאי להסתייע, לשם מילוי תפקידו, באדם שאינו עובד המדינה, שהוסמך לכך בכתב, והכול בהתאם להוראות שקבע שר האוצר".

בהתאם לאמור לעיל הרי מסירת מידע תהיה בהתאם להוראות שקבע שר האוצר, כאשר לעת הזו טרם הועבר אלינו מה הן ההוראות שקבע שר האוצר בהתאם לסעיף 31ג(ג), משכך ראוי כי עניין זה יולבן בין יו"ר הוועדה לבין מנהל היחידה הארצית.
ביצוע צווים ודרישות סיוע ממשטרת ישראל:
לאחר הדבקת צו הריסה מינהלי והכנת התיק על ידי מנהל הפיקוח, מנהל הפקוח ידאג ללא כל דיחוי להכין כל החומר הדרוש ולהעבירו עם דרישה לסיוע ממשטרת ישראל, 

ככל שלא יהא ניתן לבצע הצו מכל סיבה שהיא בזמן ידאג מנהל הפיקוח מבעוד מועד לעדכן תובע הוועדה אשר יגיש בקשה להארכת מועד לביצוע צו ההריסה המינהלי.
במקרה שלא יהיה שיתוף פעולה מצד האזרח בביצוע עצמי של צוו ההריסה המינהלי, כי אז הוועדה תפעל לביצוע הצו בכוחות עצמה בתיאום עם יו"ר העירייה והתובע ובמקביל תוגשנה תביעות כנגד האזרח שנגדו ניתן צו ההריסה המינהלי בגין הוצאות ביצוע הצווים והוצאתם לפועל.
צ'קליסט פעילות היחידות המקצועיות בתחום אכיפה
	כל הצוות המקצועי
	תכנון
	תביעה
	פיקוח
	תדירות        מחלקה

	
	· טיפול שוטף בהוצאת היתרים

· טיפול שוטף בהכשרת העבירות בדיעבד, תוך התייעצות עם יחידת תביעה
	· טיפול שוטף בתיקי תביעה קיימים


	· סיור בשטח

· רישום עבירות חדשות

· סימון עבירות בפיקוח יזום

· עדכון התקדמות הטיפול בעבירות קיימות 

· בחינת תזכורות למעקב על מכתבי התראה וצווים 
· הוצאת מכתבי התראה/צווים מנהליים/צווים משפטיים
· עדכון ושיתוף מנהל הפיקוח בכל גילוי עבירה
	לבצע אחת ליום

	
	· מתן ייעוץ ליחידת הפיקוח במקרים מורכבים

· שיחות עדכון עם יחידת הפיקוח והתביעה על התקדמות הטיפול בעבירות 
	· בקשות להשלמות חקירה בתיקים ספציפיים

· מתן משוב על חקירות קיימות ודגשים לחקירות הבאות

· עדכון יחידות הפיקוח והתכנון על תוצאות הליכים משפטיים רלוונטיים 
· מתן הנחיות לפיקוח לגבי המשך טיפול בעבירות בשטח 
	· ביצוע חקירות לעוברי העבירות

· עדכון יחידת תביעה על תיקי חקירות מוכנים
· עדכון התובע על תיקים שבהם יהיה צורך במעורבות הלשכה המשפטית
· עדכון מנהל הפיקוח, התובע והמהנדס  על התקדמות הטיפול בתיקים קיימים
· התייעצות במקרים מורכבים
· להגיש בקשות להמרת צווים מנהליים לשיפוטיים
	לבצע אחת לשבוע/לפי הצורך

	כל הצוות המקצועי
	תכנון
	תביעה
	פיקוח
	תדירות        מחלקה

	· ישיבת סטטוס בנושא טיפול בעבירות במרחב התכנון של הוועדה, עדכונים על שינויים ברמה ארצית, עדכון על תוכנות ואמצעים טכנולוגיים וכדומה 
	· פעילות מול דרגים בעלי השפעה (מהנדסים, אדריכלים וכו')
· עדכון הציבור במתרחש בוועדה – דרך המקומון/אתר הוועדה
	· ישיבת סטטוס עם פיקוח על מקרים הצפויים להגיע לטיפול יחידת התביעה
	· ישיבת סטטוס עם פיקוח על מקרים הצפויים להגיע לטיפול יחידת התביעה
	לבצע אחת לחודש

	· דיון עדכון מסמך מדיניות (לפי הצורך)

· דיון בנושא מדדי אפקטיביות המדיניות והחלטה על שינויים שיש לבצע בדרכי המימוש
· בחינת תהליכי העבודה והממשקים בין החברי הצוות המקצועי ועדכונם בהתאם למדיניות
	· בחינת דוחות הנתונים

· קיום דיון על אפקטיביות עבודת צוות האכיפה, ומתן דגשים בהתאם
	· הוצאת דוח תוצאות ההליכים המשפטיים – מספר הרשעות, סכומי הקנסות וכדומה

	· הפקת דוח עבירות בשטח הוועדה

· 
	לבצע אחת לחצי שנה 

	· דיון עדכון מסמך מדיניות
· דיון בנושא מדדי אפקטיביות המדיניות והחלטה על שינויים שיש לבצע בדרכי המימוש
· קביעת יעדים לשנה הקרובה במדדים הרלוונטיים לוועדה
· בחינת תהליכי העבודה והממשקים בין החברי הצוות המקצועי ועדכונם בהתאם למדיניות
	· בחינת דוחות הנתונים

· קיום דיון לעדכון סדרי העדיפויות של הוועדה

· קיום דיון על אפקטיביות עבודת צוות האכיפה, ומתן דגשים בהתאם
	· הוצאת דוח תוצאות ההליכים המשפטיים – מספר הרשעות, סכומי הקנסות וכדומה
	· הפקת דוח עבירות בשטח הוועדה
	לבצע אחת לשנה


קביעת מדיניות האכיפה בוועדה המקומית לתכנון ובניה אל- טירה:

קיימים שלושה שיקולים המהווים בסיס להתוויית מדיניות האכיפה. שלושת השיקולים הינם תוצר של המצב הקיים החברתי-תכנוני- כלכלי הייחודי של הרשויות הרשות המקומית, ושל המעמד האזורי של מרחב התכנון אל-טירה.

התרשים להלן מתאר שלושת השיקולים, כאשר להלן מובא פירוט עבור כל אחד מהם:

שיקול ראשון- מיקום הבנייה וייעוד הקרקע:

האפיון הוא לפי המפורט להלן:

1. אזורים מתוכננים לפי תכנית מפורטת המאפשרת מתן היתרי בנייה – אכיפה מוגברת בכל השטחים. בגין העובדה כי מדובר בבנייה קיימת למספר רב של שנים, דרוש ריכוז מאמץ ויוזמה  של תהליך מבצע רישוי למען הכשרה של כלל הבנייה שניתן להכשיר מכוח התכנית החלה במקום. 
2. אזורים בשלבי תכנון בתוך אזורי הפיתוח לפי תכנית המתאר מח/281, שאינם מאפשרים מתן היתרי בנייה – אכיפה מוגברת בשטחים לצרכי ציבור, דרכים, שטחים פתוחים ועוד (העיקר: שטחים שאינם מיועדים לבינוי), ושטחים מיועדים למגורים בבעלות המדינה.
3. אזורים ללא תכנון מפורט, ונמצאים בתחום שטח פיתוח לפי תכנית כוללנית בתהליך הכנה/ מאושרת. אכיפה מוגברת בבדיקת כל מקרה לגופו.
4. אזורים מחוץ לשטחי פיתוח עתידיים לפי תכנית המתאר מח/281, באזורים שאינם מוגדרים כשטחים שמורים. אכיפה מוגברת בבדיקת כל מקרה לגופו. 
5. אזורים שמורים לפי תכנית המתאר מח/281 כגון : שטח חקלאי מיוחד, פרוזדור החשמל, שטחים שמורים/פתוחים ועוד, אכיפה מוגברת בבדיקת כל מקרה לגופו.
שיקול שני-מועד הבנייה:

1. בנייה טרייה שעודנה בהתחלה אכיפה מוגברת תוך שימוש בכל הכלים המנהליים שעומדים לרשות הוועדה לאור תיקון 116 כולל צוו הפסקה מנהלי וצוו הריסה מנהלי במקרים המתאימים.
2. בנייה חדשה (יש ראיות שהבנייה בוצעה בחמשת השנים האחרונות) – אכיפה מוגברת עם כתבי אישום על בנייה ללא היתר.

3. בנייה ישנה (יותר מחמש שנים או חסר ראיות לגבי מועד התחלת וגמר הבנייה) – כתבי אישום על שימוש ללא היתר: 
במרחב תכנון הוועדה קיימים הרבה מבנים ישנים שבגינם לא הוגשו כתבי אישום. ומכאן יש לקבוע כי בגין מבנים אלו לא ניתן להגיש כתבי אישום בגין בנייה ללא היתר לאור התיישנות העבירה. והשאלה הנשאלת הינה מה מדיניות הוועדה בקשר לעבירת השימוש ללא היתר במבנים ישנים שלגביהם התיישנה עבירת הבנייה.

1. שימוש ללא היתר התואם תכנית: הוועדה מנחה את עצמה בעיקרון שנקבע בהנחיית המחלקה לאכיפת דיני מקרקעין בפרקליטות המדינה בעניין שימוש תואם תכנית המתבצע בבניה שלא כדין שהתיישנה מיום 2/11/2011. הוועדה תנקוט בצעדים חלופיים שיש בהם לדרבן את האנשים להכשיר את הבנייה שעושים בה שימוש ובמקרים שבהם אותם צעדים חליפיים שבהם תנקוט הוועדה לא יביאו להכשרה, אז לא תהיה ברירה אלא לנקוט בהליך פלילי.
2. שימוש ללא היתר בניגוד לתכנית: אם מדובר בשימוש מניב הכנסה, תהיה אכיפה מוגברת. לגבי שימוש לקורת גג, הוועדה תנקוט בפעולות אכיפה רגילות לרבות הגשת כתבי אישום בהתאם למגבלת משאבים בוועדה. בנוסף הוועדה תשקול מתן פתרונות תכנוניים-נקודתיים בכל מקרה לגופו.  

שיקול שלישי- שימוש והיקף:

1. שימוש "מניב הכנסה" כמו: מסחר, תעשיה, תעסוקה, אחסון ומגורים להשכרה – אכיפה מוגברת. יש לשים דגש על שימושים מניבי הכנסות בניגוד לתכניות כמו: מפעלים בקרקע חקלאית/מגורים, אולמות בקרקע חקלאית, בריכות שחייה והפעלת מבנים/ מתקנים לפעילות ציבורית שיכולה לסכן בטיחות הציבור (לדוגמא: מתקני משחקים לילדים)  ועוד.
2. היקף הבניה- האכיפה תקבע בהתאם למידת הפגיעה התכנונית והיקף הבניה ותהיה אכיפה מוגברת במקרים בהם מידת הפגיעה התכנונית והיקף הבניה משמעותיים.
סדרי העדיפות לאכיפה בוועדה המקומית לתכנון ובניה אל-טירה:

1. רשימת עבירות בנייה ו/או שימוש בראש סדר העדיפות – עבירות אלו הוסכם כי קיים עניין רב לציבור באכיפתן. רשימה זו גובשה סופית לאחר שנבחנה התאמתה לנושאי האכיפה הכלליים אשר הוגדרו לוועדה. רק לאחר שנמצא כי כל נושאי האכיפה הרלוונטיים קיבלו התייחסות במסגרת רשימת העבירות שבראש סדר העדיפות לאכיפה, הושלם התהליך. להלן רשימת העבירות הנמצאות בראש סדר העדיפות של הוועדה (העבירות מסודרות לפי סדר חשיבות):
בכל מרחב תכנון הוועדה המקומית אל-טירה:
· בנייה בשטח ציבורי באזורים שחלה עליהם תכנית מפורטת בתוקף (בכל מרחב התכנון של הוועדה).
· בניה או שימוש המשפיעים על איכות הסביבה ו/או הבטיחות .

· בנית בית ללא היתר, באזור שניתן להוציא בו היתר (בכל היישובים).
· אי קיום צו הריסה/איסור שימוש – לפי סדרי העדיפויות של הוועדה שהינו בניה בשטחים ציבוריים, בניה בשטחים שמיועדים לבנייני ציבור לרבות בניינים מסחריים ומבנים בהתאם למידת הפגיעה התכנונית והיקף הבניה, לגבי מבנים שאינם על השטחים הנ"ל יאכפו, בהתאם למשאבי הרשות.

באזורים  ספציפיים:
· אכיפה מוגברת וקפדנית שכוללת פיקוח יזום צמוד באזור תמ"ל/1060 ובאזור המתחמים המקודמים ( מתחמים 2,3,12,13,9,10,11 ), הגברת השימוש באמצעים המנהליים מניעת כל בניה/עבודה אסורה במלוא הכלים שעומדים לרשות המפקח בליווי מנהל הפיקוח, מהנדס הוועדה, יו"ר הוועדה/ראש הרשות, ותובע הוועדה כאשר המטרה היא הקפאת הבניה בצורה טוטאלית עד לאישור התוכניות והנפקת היתרי הניה מכוח 
תכניות שיאושרו ובניה בהתאם להן ולמנוע כל ניסיון לפגוע ולטרפד תכניות אלה בכל האמצעים שעומדים לרשות המפקח, הרשות והוועדה.

· אכיפה מוגברת לכל ביצוע של בנייה/שימוש אסור באזור חקלאי שאינו מיועד להיות מוסדר לפי תכנית .

· אכיפה מוגברת של בניה/שימוש אסור בהיקפים גדולים ובהתאם למידת הפגיעה.
· אכיפה מוגברת לבנייה/שימוש אסור ללא היתר לרפתות, דירים וחוות סוסים ,אולמות וגני אירועים ,מפעלים וכדומה.....
· אכיפה בשטחים ציבוריים שטחים המיועדים לרווחת הציבור, (דרכים ,שטחי ומבנה ציבור, שטחים פתוחים חסימה או פגיעה בגישה לשטחים המיועדים לרווחת הציבור ,הסגת גבול או השתלטות על מקרקעין    המיועדים לפיתוח עירוני .  
· אכיפה בתחומי תשתיות לאומיות בדגש על דרכים וכבישים .
· אכיפה בשטחים חקלאיים שמחוץ לאזור הפיתוח של תכנית המתאר מח/281
· הגברת האכיפה בציר 554 "טארק עבד אל חי "מניעת הקמת בניה חדשה או שימושים חדשים "דגש על בנייה למסחר " ואכיפה נגדם  וטיפול בבניה קיימת בציר כביש 554 טיפול בבניה /שימוש שאינם ברי הכשרה שאינם תואמים תכנית או פוגעים בתפקוד הציר.
· טיפול בעבירות בניה הקרובה לקווי חשמל .
· אכיפה מוגברת לשימושים ללא היתר שנעשים בתוך שכונות מגורים ללא היתר, כאשר הדגש הינו על מוסכים, מסחר בחומרי בניין ומגרשי מסחר ברכב.
רשימת עבירות בנייה שבתחתית סדר העדיפות – הוועדה קבעה מספר של עבירות שנמצאים בתחתית סדר העדיפויות. עבירות אלו הן עבירות אשר הוחלט כי אין לציבור עניין באכיפתן ובלבד שלא כרוכה בהם סכנה לציבור ולבטיחות הציבור, וכי עבירות אלו אינן מסכנות אינטרסים ציבוריים.

להמחשה:

· עבירות שעניינן בניה פטורה מהיתר על פי תיקון 101 לחוק בסדר עדיפות נמוכה .
· בניה שהתיישנה בהיקף קטן שאינה גורמת מטרד ושאין כל אינטרס מיוחד לאכוף אותה כעת בסדר עדיפות נמוך .
· שינויים בחזיתות כמו שינויים במיקום ובגודל הפתחים, חומרי גמר, שינויים קלים בגגות וכיו"ב.
· שינויים בחזיתות בבתים חד ודו-משפחתיים ובמבנים באזור תעשיה (שינויים במיקום וגודל פתחים, חומרי גמר, שינויים קלים בגגות).
· מזריקה מתקפלת בבתים צמודי קרקע ובבנייה רוויה ובלבד ששטח התכסית לא יעלה  על 14 מ"ר.
· סוכך קבוע מחובר לקיר, בבניין שאינו למגורים, ללא תמיכה של עמודים  בקרקע, לאורך הקיר שבשימוש העסק, ובעומק שלא יעלה על 2 מ' ובתיאום עם המפקח.
· גדרות בין שכנים ובשטח משותף, באזור מגורים, בבנייה קלה/קשיחה עד גובה 1.50 מ', ועד 2.00 מ' בהסכמת השכן ובאישור מהנדס , אשר יוצגו למפקח הבנייה בכתב.
· ארונות/מחסנים בחצר הבתים צמודי קרקע [חד ודו-משפחתי, טורי או בגינה של דירת גן (דירה שצמודה לה גינה פרטית)], ובלבד שמדובר בארונות/מחסנים מתועשים המיועדים להרכבה עצמית מחומרים קלים (כגון – מתכת, עץ, פלסטיק) עד שטח ברוטו של 4 מ"ר וגובה עד 2.40 מ' ובתנאי שמיקום הארון יקבע בתאום עם המפקח באופן שלא יהווה מפגע חזותי.
· רשתות צל ללא תמיכת קונסטרוקציה , יוטה על גדרות בנייה.
· מזגן בבנייה צמודת קרקע. מזגן בבנייה רוויה, למעט מזגן שהותקן בחזית הפונה לכביש של בניין שבו מקום להתקנת מזגן שהוגדר עפ"י היתר בנייה.
· סגירת מתלה כביסה (בבנייה רוויה) ובתנאי שאין שינוי בחזית הבניין ובקונסטרוקציה.
· דודי וקולטי שמש על גגות מבנים.
· צלחות לקליטת שידורי לוויינים על גגות מבנים.
· סורגים על חלונות ופתחים במבני מגורים.
· גגון מחומר קל מעל מסתור כביסה בבנייה רוויה בעומק עד 80 ס"מ.
· החלפת גג רעפים ללא שינוי קונסטרוקטיבי.
· ביצוע יציקות בטון או משטח מרוצף או סלילת אספלט בשטח פרטי בצמוד לפני הקרקע.
· מגונית – מבנה טרומי יביל מבטון מזוין, בשטח של עד 5 מ"ר ברוטו, שקירותיו בעובי - ס"מ והמוצב בחצר בית צמוד קרקע, שלא בצמוד לבית, שאין בו פתרון מיגון ובתנאי שיוצב בתיאום מראש עם המפקח.
· התאמות להנגשת בית פרטי צמוד קרקע או נכס בבעלות אחת ובלבד שההנגשה נעשית בתוך שטח הנכס ככל שלא פוגע בבטיחות המשתמשים/הציבור.
· שער במקום המיועד לכניסה ויציאה של הולכי רגל למגרש ובלבד שיוצב בשטח הפרטי ויפתח לתוך המגרש ככל שלא פוגע בבטיחות המשתמשים/הציבור.
· מחסום/שער לרכב, במקום המיועד לכניסה ויציאה של הולכי רגל לחניה ובלבד שיוצב בשטח הפרטי ויפתח לתוך המגרש ככל שלא פוגע בבטיחות המשתמשים/הציבור.
· פיסול אומנותי, בשטחים ציבוריים.
· מתקני דרך כהגדרתם בחוק התכנון והבניה.
· צווי הריסה מכח חוק תכנון והבנייה והריסה שמבוצעת מכח סמכות חוק עזר עירוני.
· שילוט ובלבד שקיבל רישיון על פי חוק עזר עירוני.
כמובן שהרשימה לעיל אינה סגורה וייתכנו שינויים ותוספות בהתחשב בנסיבות ובהתאם לשיקול דעת התביעה.

הוועדה שומרת לעצמה זכות לבחון כל מקרה לגופו, ולאכוף בניה מסוגים אלה במקרים חריגים, בהם יש הצדקה לכך. 

--------------------------------------------------------------------------------------------------------
                                                                                                                   הוכן ע"י

                                                                                         הוועדה המקומית לתכנון ובניה אל-טירה

